
DER  er  i  1915  forløbet  50  Aar,  siden  »De  Bielkeske  Legater* 
blev  indstiftet  ved  Frøken  Julie  Bielkes  Testamente,  og 
25  Aar,  siden  Legaterne  ifølge  den  under  19.  Juli  1890  allerhøjest 
stadfæstede  Fundats  traadte  i  Kraft. 

Den  Velgærning,  der  gennem  disse  Legater  tilflyder  en  ikke 
ringe  Kreds  af  ældre  Kvinder  og  unge  Kunstnere,  ersaa  betydelig, 
at  Stifterinden,  STIFTSDAME,  FRØKEN  JULIE  BlELKE  for  sin 
Samtid  og  for  Efterverdenen  med  Rette  har  fortjent,  at  der  i 
Litteraturen  ristes  en  varig  Rune  om  hendes  djærve  Person  og 
ædle  Karakter,  der  bød  hende  at  fortsætte  den  udstrakte  Vel- 
gørenhed, hun  udviste  i  levende  Live,  udover  Døden,  tilmed  paa 
en  Maade,  der  samtidig  paa  det  værdigste  bevarer  den  med 
hende  uddøende  gamle  danske  Slægts  Navn  for  Eftertiden. 

Skriftet  er  udarbejdet  af  Historikeren,  cand.  mag.  Frøken  Jo- 
hanne Skovgaard  paa  Grundlag  af  efterladte  Breve  samt  mundt- 
lige og  skriftlige  Meddelelser  fra  endnu  levende  Slægt  og  Venner 
af  Frøken  Bielke.  Alle,  der  saaledes  har  bidraget  til  at  rejse  dette 
Minde,  bringer  Bestyrelsen  herved  sin  Tak. 

BESTYRELSEN  FOR  DE  BIELKESKE  LEGATER. 

JULI  1915. 

HANS  J.  HOLM.  H.  B.  KRENCHEL. 


BIELKERNES  SLÆGT  stammer  (ifølge  Dansk  Adels 
Aarbog  af  1887)  fra  Skaane,  hvor  vi  finder  dens  For- 
tid nøje  sammenknyttet  med  ældgamle  og  højt  ansete 
Ætter,  idet  det  Bielkeske  Vaaben  —  to  blaa  Bjælker 
paa  Sølvgrund  —  førtes  af  de  skaanske  Slægter  Galen, 
Litle  og  Erlandsen,  som  atter  var  forbundet  med  Skjalm 
Hvides  Æt,  med  Absalon  og  Sunesønnerne.  En  fort- 
løbende Slægtssammenhæng  er  dog  endnu  ikke  paa- 
vist,  og  som  Bielkernes  egentlige  Stamfader,  fra  hvem 
en  lige  til  Nutiden  fortsat  Stamtavle  først  kan  udledes, 
maa  derfor  betragtes  Joseph  Andersen  i  Gyllarp  (i 
Vestskaane),  der  levede  i  Midten  af  det  15.  Aarhun- 
drede  og  var  gift  med  Kirsten  Splid. 

Fra  ham  forgrener  Slægten  sig  hurtigt  —  alt  i  alt 
rummer  den  Bielkeske  Stamtavle  fra  det  15de  til  det 
19de  Aarhundrede  127  Navne,  fordelt  paa  12  Hoved- 
linier. Af  Joseph  Andersens  nærmeste  Efterkommere 
faar  een  Linie  Gods  paa  Sjælland,  en  anden  paa  Fal- 
ster; til  den  sidste  hørte  Bielkeættens  første  kendte 
Søofficer,  Joseph  Andersen  Falster,  der  tjente  under 
Peder  Skram  i  Grevens  Fejde.  Den  længst  levende  Li- 
nie og  følgelig  den,  der  i  denne  Sammenhæng  har  den 
egentlige  Interesse,  blev  dog  den  norske,  hvis  Stam- 
fader var  Jens  Tillufsen,  Sønnesøn  af  Joseph  Ander- 
sen i  Gyllarp. 

Jens  Tillufsen  Bielke  kom  i  Aaret  1537  til  Norge, 
hvor  han  ægtede  Lucie,  Datter  af  Niels  Henriksen 
Gyldenløve  og  den  bekendte  Fru  Inger  Ottesdatter 
Rømer  til  Østraat  —  en  kraftig  og  virksom  Matrone, 
som,  omgivet  af  en  talrig  og  mægtig  Slægt,  i  sin  man- 
ge aarige  Enkestand  indtog  en  Slags  førende  Stilling  i 

den  norske  Adel.  Over  Datteren,  Lucie  Nielsdatter 
Gyldenløve,  de  norske  Bielkers  Stammoder,  hviler  der 
et  eget  vemodigt  Skær.  Hun  elskede  som  ung  Pige 
den  danske  Adelsmand  Niels  Lykke,  men  Forbindel- 
sen mødte  bestemt  Modstand  hos  Slægten  paa  begge 
Sider,  fordi  Niels  Lykke  var  Enkemand  efter  Lucies 
ældre  Søster  Eline,  og  Ægteskab  mellem  besvogrede 
ifølge  Datidens  Tænkemaade  og  Kirkeret  ikke  kunde 
tilstedes.  Med  bitter  Sorg  bebrejder  Niels  Lykkes  gamle 
Fader  i  et  Brev  Sønnen,  at  han,  som  kunde  have  faaet 
hver  Frue  eller  Jomfru  i  Danmark,  som  han  havde 
bedt  om,  har  vendt  sin  Hu  til  sin  Husfrues  Søster  og 
»gjort  mig  den  Sorrig,  som  mig  stander  aldrig  til  at 
forvinde«.  Og  forgæves  lover  Lucie,  at  hun  »vil  være 
sin  kære  Moder  og  Venner  saa  ydmygelig,  kærlig  og 
underdanig  og  saa  fattig  (o:  udstyret  med  saa  ringe 
Medgift)  som  de  ville  have  mig«.  Den  mægtige  Slægts 
Modstand  var  for  stærk.  Lucie  maatte  bøje  sig  for 
Moderens  og  Svogrenes  Vilje,  og  Niels  Lykke  omkom 
snart  efter  pludselig  —  efter  hvad  Rygtet  sagde  paa 
Foranstaltning  af  Ærkebiskoppen,  der  var  nøje  knyttet 
til  Fru  Inger  og  hendes  Slægt. 

Nogle  Aar  efter  ægtede  Lucie  Jens  Tillufsen  Bielke, 
hvem  hun  bragte  Slægtsga arden  Østraat  ved  Tr ond- 
hjem. Ved  dette  Ægteskab  traadte  Bielkerne  i  For- 
bindelse med  Norges  gamle  Højadel,  hvis  sidste  ty- 
piske Repræsentant  var  Fru  Inger;  herved  grundlagdes 
Ættens  Anseelse,  fra  Østraat  bredtes  dens  Besiddelser 
over  hele  Norge,  og  dens  Medlemmer  naaede  de  højeste 
Embeder,  saa  at  den  i  det  17.  Aarhundrede  var  Lan- 
dets mægtigste  Slægt. 

Bielkeslægtens  Krønike  gennem  de  følgende  Aar- 
hundreder  er  broget  nok,  men  viser  dog,  som  saa 
mangen  anden  gammel  dansk  Adelsslægts  Historie, 
visse  fælles  Hovedlinier.  Dens  unge  Mænd  studerer 
rundt  om  ved  Europas  Universiteter  —  i  Rostock  og 
Leyden,  i  Orleans  og  Padua  —  de  færdes  paa  Langfart 
paa  fjerne  Verdenshave,  og  som  Krigere  har  de  kæmpet 
paa  Nordens  og  fremmede  Landes  Slagmarker.  Mange 
er  døde  som  Børn  eller  unge,  ofte  faldne  i  Krig  eller 
Duel.  Blandt  dem,  der  førte  Slægtnavnet  videre,  træder 
navnlig  to  Rækker  af  Skikkelser  frem  med  tydelige  Træk 
—  den  raske,  eventyrlystne  Sø-  eller  Landkriger  og 
den  fredelige  Embedsmand  og  Godsejer. 

Til  den  sidste  Type  —  som  for  øvrigt  ikke  er  hyppig 
i  Bielkeætten  —  hørte  Jens  Tillufsens  og  Fru  Lucies 
Sønnesøn,  Jens  Bielke  (f.  1580,  d.  1659),  Herre  til  Østraat 
og  meget  andet  Gods,  der  laa  spredt  over  hele  Norge 
fra  Trondhjem  til  Kristiania  —  dertil  norsk  Kansler, 
en  nidkær  Embedsmand  og  vel  studeret,  saa  at  han 
endog  forfattede  juridiske  Arbejder  paa  latinske  Vers. 
Paa  Elingaard  (ved  Kristiania  Fjord)  levede  han  et  pa- 
triarkalsk Familieliv  med  sin  Hustru  Sophie  Brocken- 
huus, sin  Moder  og  Svigermoder,  sine  6  Sønner  og  8 
Døtre.  I  det  daglige  Liv  paa  Elingaard  faar  vi  et  Indblik 
gennem  en  Beskrivelse  af  den  unge  medicinske  Student 
Otto  Sperling  (senere  kendt  som  Leonore  Kristine 
Ulfeids  Huslæge),  der  kom  hertil  som  Gæst  i  Som- 
meren 1622.  Den  ældste  af  Døtrene,  Jomfru  Dorothea, 
»en  smuk,  ærbar  Jomfru«,  lærte  Sperling,  der  var 
Tysker,  at  tale  Dansk,  medens  han  underviste  hende 
i  at  spille  paa  »Clavecymbel«,  saa  at  hun  snart  kunde 

gøre  »helt  artige  Tremulanter«.  I  at  jage  og  fiske  fik 
den  unge  Gæst  Vejledning  af  Kansleren  selv,  der  og- 
saa  gerne  »discurrerede«  med  ham  om  lærde  Emner 
og  »altid  i  det  latinske  Sprog«. 

Af  Jens  Bielkes  Børn  slægtede  Ove  (f.  1611,  d.  1674) 
Faderen  paa  —  en  virksom  Godsejer  og  Embedsmand 
(norsk  Kansler),  en  jovial,  omgængelig  Herre,  der  skød 
til  Papegøjen  med  Borgerne  i  Bergen,  en  lærd  Latiner, 
der  gjorde  Vers  ved  enhver  Lejlighed.  Den  endnu  be- 
varede Hovedbygning  paa  Østraat  er  opført  af  ham 
i  en  efter  Tidens  Forhold  storslaaet  Stil.  Ved  en  enkelt 
Lejlighed  optraadte  han  ogsaa  som  Kriger,  idet  han 
sammen  med  sin  gamle  Fader  var  virksom  ved  Trond- 
hjem  Stifts  Befrielse  fra  Svenskeherredømmet  i  1658, 
medens  en  anden  Broder,  Jørgen  (f.  1631,  d.  1696)  i 
samme  Krig  gjorde  Tjeneste  som  Generallieutenant 
over  den  norske  Milits,  og  en  tredje,  Henrik,  kom- 
manderede den  danske  Flaade. 

Admiral  Henrik  Bielke  (f.  1615,  d.  1683)  har  vundet 
et  Navn  i  Historien,  dels  som  Chef  for  den  danske 
Flaade,  baade  under  og  efter  Svenskekrigen  (1657 — 60), 
dels  som  medvirkende  ved  Enevældens  Indførelse  i 
1660.  En  typisk  Repræsentant  for  sin  Slægts  bedste 
Egenskaber  synes  han  at  have  været,  »en  Mand  af 
et  oprigtigt  og  redeligt  Comportement,  høj  og  anselig, 
af  Gemyt  blid  og  from  og  af  et  uforfærdet  Mod«.  Politik 
forstod  han  sig  (efter  den  snilde  Statsmand  Hannibal 
Sehesteds  Sigende)  ikke  synderlig  paa,  men  som  Kriger 
har  han  vundet  et  smukt  Navn,  ligesom  hans  elskvær- 
dige, menneskelige  Egenskaber  indtog  alle  for  ham. 
Frederik  III  holdt  meget  af  ham  og  spillede  gerne 

»Skerwentzel«  med  ham,  fortælles  der,  og  hos  Islæn- 
derne, hvis  0  lian  i  Egenskab  af  Lensmand  besøgte 
adskillige  Gange,  fik  han  det  Lov,  at  nogen  bedre  Øv- 
righed havde  Islænderne  aldrig  kendt  —  »han  overholdt 
de  gamle  Sædvaner,  var  menneskekærlig  mod  alle, 
venlig  og  godgørende,  hvorfor  han  ogsaa  var  elsket, 
medens  han  var  i  Live  og  savnet  efter  sin  Død«. 

Under  den  skaanske  Krig  fortsattes  Slægtens  Tradi- 
tion med  Hæder  af  Henrik  Bielkes  Halvfætter  Chri- 
stian Bielke  (f.  1645,  d.  1694),  der  tilhørte  en  yngre 
fra  Jens  Tillufsen  nedstammende  Linie  og  var  gift 
med  en  Datter  (Marie  Sophie)  af  Henrik  Bielke,  efter 
hvis  Død  han  ægtede  Niels  Juels  Datter  Vibeke;  31  Aar 
gammel  blev  han  forfremmet  til  Viceadmiral,  og  i 
Slaget  ved  Køge  Bugt  erobrede  han  et  svensk  Orlogs- 
skib. —  Samtidig  vinder  en  Række  af  Slægtens  Mænd 
Berømmelse  som  Landofficerer  i  Ludvig  14's  Krige. 
En  Søn  af  Henrik  Bielke,  Christoffer  (f.  1654,  d.  1704), 
der  var  højt  anset  i  den  franske  Hær  og  hos  Ludvig  14 
selv,  faldt  ved  Hochstedt  1704.  Hans  Søn  Christian 
Ulrik  udmærkede  sig  ved  Malplaquet  (1709)  og  faldt 
for  Messina  1720  i  polsk  Tjeneste.  Ved  Malplaquet 
saaredes  dødeligt  en  yngre  Søn  i  Rækken  af  Henrik 
Bielkes  elleve  Børn,  Christian  Frederik  Bielke  (f.  1670, 
d.  1709),  der  fra  sin  tidlige  Ungdom  havde  rejst  i  Eu- 
ropa, »overalt,  hvor  nogen  Campagne  var  at  gøre  og 
noget  nyttigt  at  lære«.  Han  roses  ikke  blot  for  Tapper- 
hed, men  ogsaa  for  sit  danske  Sindelag  og  sin  Gav- 
mildhed, saa  han  før  Slaget  ved  Malplaquet  skal  have 
uddelt  alle  sine  Penge  til  sine  saarede  Soldater. 

Der  fulgte  nu  et  Par  Slægtled,  som  slog  ind  paa  en 
mere  fredelig  Løbebane.  Christian  Frederik  Bielkes 
Søn,  Christian  Henrik  Christopher  (f.  1705,  d.  1779), 
blev  efter  en  kortvarig  Krigstjeneste  i  Rhinegnen  Hof- 
mester paa  Gliicksborg,  og  hans  Sønner,  Henrik  og 
Rudolf,  var  ligeledes  begge  civile  Embedsmænd.  Ru- 
dolf Bielke  (f.  1746,  d.  1813),  Amtmand  i  Præstø,  op- 
rettede 1812  Det  Bielkeske  Fideikommis  (paa  40000 
Rigsdaler),  som,  da  han  selv  var  barnløs,  skulde  gaa 
i  Arv  til  Broderen  Henriks  to  yngste  Sønner,  Frederik 
Vilhelm  og  Johan  Christian  August. 

Henrik  Bielke  (Henrik  Christopher  Frederik,  f.  1739, 
d.  1789)  var  Hofmarskal  hos  Kronprins  Frederik  og 
havde  desuden,  efter  Regeringsomvæltningen  den  17. 
Januar  1772  en  kort  Tid  Del  i  Ledelsen  af  »den  dan- 
ske Skueplads«.  I  denne  Virksomhed  viste  han  For- 
kærlighed for  det  danske  Skuespil  i  Modsætning  til 
den  italienske  Opera  og  den  franske  Komedie,  saavel 
som  Sans  for  Scenens  Værdighed,  idet  han  modar- 
bejdede tidligere  Tiders  Skik  at  bruge  Theatret  til 
Akrobatforestillinger,  ligesom  han  bekæmpede  Arve- 
prins Frederiks  Forsøg  paa  at  anbringe  sine  Yndlinge 
som  Skuespillere,  Allerede  i  August  1772  tog  han  imid- 
lertid mod  Udnævnelse  til  Amtmand  i  Tønder.  Hans 
Hustru  var  en  norsk  Dame,  Helene  Storm,  gennem 
hvem  Bielkeslægtens  gamle  Forbindelse  med  Norge, 
som  havde  været  løsnet  siden  det  17.  Aarhundredes 
Slutning,  nu  atter  fornyedes.  Helene  Storm  var  Datter- 
datter af  Generallieutenant  Johan  von  Mangelsen,  der 
var  indvandret  fra  Sønderjylland  til  Norge  —  en  dygtig 
og,  efter  den  samtidige  Suhms  Beskrivelse,  meget  stem- 

ningsrig  Mand  —  »de  mest  modstridende  Sindsbevæ- 
gelser afvekslede  stadig  hos  ham  og  malede  sig  i  hans 
Ansigt;  han  kunde  se  yndig,  mild  og  blid  ud  og  Øje- 
blikket efter  grum  og  forfærdelig.  Han  var  ivrig  i  sin 
Andagt,  og  naar  han  bad,  var  det,  ligesom  han  vilde 
indtage  Himlen  med  Storm«.  V.  Mangelsen  var  Lods- 
ejer i  Røros  Kobberværk,  af  hvis  Drift  han  tog  sig  med 
megen  Kraft,  og  disse  Kobberværksaktier,  »Kuxer«, 
der  tilligemed  nogle  Kongetiender  i  Hallingdalen  og 
Ringerike  gik  i  Arv  til  Helene  Storm  og  med  hende 
kom  i  Bielkernes  Besiddelse,  udgjorde  en  væsentlig 
Del  af  den  Bielkeske  Formue  i  nyere  Tid.  —  I  øvrigt  var 
Slægtens  Grundejendom  saavel  i  Danmark  som  i  Norge 
paa  dette  Tidspunkt  gaaet  ud  af  dens  Besiddelse  — 
Bielkerne  synes  ikke  at  have  haft  det  Talent  til  at 
vinde  og  bevare  Jord,  Lsom  vi  ellers  hyppigt  finder 
hos  vore  gamle  Ætter.  Et  Stamhus,  som  Otto  Bielke 
(d.  1711,  Broder  til  den  ovenfor  nævnte  Admiral  under 
den  skaanske  Krig  Christian  Bielke)  i  Slutningen  af 
det  17.  Aarhundrede  havde  oprettet  af  sit  jyske  Gods 
Kjærbygaard  (ved  Aarhus),  opløstes  allerede  i  næste 
Slægtled.  De  sjællandske  Godser,  Næsbyholm  og  Ba- 
velse, der  var  erhvervet  af  Admiral  Henrik  Bielke, 
afhændedes  af  dennes  Søn  Christian  Frederik.  Af  de 
engang  saa  vidtstrakte  norske  Besiddelser  havde  de 
fleste  kun  været  Forleninger,  og  det  gamle  Familie- 
gods Østraat  solgte  Christoffer  Bielke  i  Aaret  1686. 
Amtmand  H.  Bielke  døde  allerede  1789,  hans  Hustru 
overlevede  ham  til  1808.  Af  deres  Børn  har  den  ældste, 
Datteren  Juliane  (kaldet  Julie)  aabenbart  været  en 
Dame  af  megen  Energi  og  økonomisk  Dygtighed.  Efter 

Moderens  Død  overtog  hun  paa  egne  og  Søskendes 
Vegne  foreløbig,  i  Aarene  1804 — 14,  Boet,  som  ifølge 
hendes  Beretning  (opbevaret  paa  Rigsarkivet)  var  i  en 
ret  betynget  Tilstand,  og  bragte  det  frelst  igennem  de 
første  vanskelige  Aar.  Bestyrelsen  af  de  Bielkeske  Ak- 
tier i  Røros  Værk,  saavel  sine  egne  som  de  øvrige  Ar- 
vingers, beholdt  hun  lige  til  1840  (da  Brødrene  overlod 
Bestyrelsen  af  deres  Kuxer  til  et  trondhjemsk  Firma), 
og  disse  Aktier  forvaltede  hun  vel  at  mærke  person- 
ligt, afsatte  selv  det  indvundne  Kobber  o.  1.,  medens 
de  øvrige  Aktionærer  ifølge  gammel  Skik  overlod  alt 
til  Kommissionærer  —  en  Indretning,  som  Frøken 
Bielke  ivrede  stærkt  imod.  Denne  Virksomhed  gav 
hende  Lejlighed  til  at  udfolde  hele  sin  Viljekraft  og 
Skarpsindighed,  men  ogsaa  til  at  vise  sine  stridbare 
Tilbøjeligheder.  Gang  paa  Gang  foretog  hun,  ofte  ved 
Vintertid,  den  lange,  besværlige  Rejse  fra  Slesvig  til 
Trondhjem  og  Røros,  saa  at  Frøken  Bielke  og  hendes 
Karosse  var  et  velkendt  Syn  paa  Vejen  gennem  Gul- 
dalen. Ved  Generalforsamlingerne  optraadte  hun  stadig 
som  den  mest  afgjorte  Modstander  af  alt,  hvad  Direk- 
tionen foreslog,  og  da  de  øvrige  Aktionærer  ikke  delte 
dette  Standpunkt,  fyldtes  Værkets  Protokoller  gennem 
en  Aarrække  med  hendes  Særvota  og  Protester.  Kun 
ved  en  eneste  Beslutning  —  som  rigtignok  ogsaa  viser 
hendes  krigerske  Sindelag  —  ses  hun  at  have  støttet 
Direktionen,  nemlig  da  denne  foreslog,  at  de  Hand- 
lende i  Røros  bl.  a.  ogsaa  skulde  være  forsynet  med 
Geværer. 

De  slette  økonomiske  Forhold  i  Aarene  efter  1813 
gav  Stof  nok  til  Strid.  Da  Frøken  Bielke  enten  ikke 

betalte  sine  Indskud  til  Værkets  Drift  rettidigt  eller 
sendte  Korn  i  Stedet  for  rede  Penge  —  i  hvilken  An- 
ledning hun  drev  en  fuldstændig  Kornhandel  med  Be- 
holdninger baade  i  Trondhjem  og  Røros  —  greb  Direk- 
tionen til  det  Middel  i  en  Aarrække  at  tilbageholde 
hendes  Kobberudbytte  og  at  true  med  at  sælge  hendes 
Parter  ved  Auktion.  Hun  søgte  at  hævde  sin  Ret  ved 
Sagsanlæg  —  foruden  ved  kraftig  Optræden  paa  Ge- 
neralforsamlingerne — ,  og  i  de  tre  Processer,  hun  an- 
lagde mod  Direktionen,  gav  Domstolene  hende  Ret 
paa  flere  Punkter. 

Den  sidste  og  vidtløftigste  Sag,  som  stod  paa  lige 
fra  1823  til  1834,  blev  Anledning  til,  at  hun  under  et 
Ophold  i  Røros  forfattede  og  lod  trykke  et  i  høj  Grad 
karakteristisk  Klageskrift  (findes  paa  Rigsarkivet). 
Trods  sine  mange  Tab,  hedder  det  her,  vil  hun  ikke 
afhænde  sine  Røros-Kuxer,  som  i  sin  Tid  har  sat 
hendes  Moder  i  Stand  til  at  give  sine  Børn  en  god  Op- 
dragelse »og  mig  nogenledes  Kundskab  til  at  forestaa 
min  Formue«.  Hun  har  da  besluttet  at  søge  Erstat- 
ning for  sine  Tab  ad  Rettens  Vej,  og  for  at  undersøge 
Værkets  virkelige  Tilstand  har  hun  begivet  sig  fra  sin 
behagelige  Bopæl  til  det  ensomme  Røros,  »hvor  i 
Stedet  for  Fornøjelser  Værkets  Protokoller,  22  i  Tal, 
omgav  mig,  i  hvilke  jeg  fandt  den  bedrøvelige  Over- 
bevisning, at  jeg  var  berettiget  til  at  klage.«  Direk- 
tionens Handlemaade  er  som  den  spanske  Inkvisi- 
tions Behandling  af  sine  Ofre  —  »kuns  hastigere  blev 
de  dræbt  ved  et  Autodafé  end  Røros  Værks  mishand- 
lede Participanter«  —  en  Sammenligning,  der  under- 
bygges ved  forskellige  Eksempler  paa  »mishandlede 

Participanters«  for  tidlige  Død.  Efter  denne  Indledning 
følger  en  Fremstilling  af  Klagegrunde  mod  Direktionen, 
godtgjort  ved  Uddrag  af  Protokollerne,  Citater  af  de 
for  Værket  gældende  Love  o.  1.,  hvortil  slutter  sig 
Krav  om  en  Skadeserstatning  paa  89  000  Speciedaler. 
—  Dommen,  der  fyldte  960  Ark  Papir,  dømte  Værket 
til  at  betale  Frøken  Bielke  en  Sum  af  1800  Speciedaler. 
Frøken  Juliane  Bielke  boede  i  det  af  hendes  Fader 
erhvervede  »Bielkeske  Palæ«  i  Byen  Slesvig,  hvor  hun 
tog  mod  Besøg  af  Slægtens  Gamle  og  Unge  —  blandt 
de  sidste  ogsaa  Broderdatteren  af  samme  Navn,  Frø- 
ken Julie  Bielke.  Palæet,  der  var  bygget  i  1712  og  be- 
liggende i  Nærheden  af  det  gottorpske  Slot,  rummede 
betydelige  Samlinger  af  Bøger,  Malerier  og  Kobber- 
stik (en  Liste  over  Inventaret  findes  paa  Rigsarkivet) 
og  var  en  smuk,  herskabelig  Bolig;  den  statelige,  gamle 
Adelsgaard  gik  imidlertid  ved  Frøken  Juliane  Bielkes 
Død  i  1845  ud  af  Familiens  Besiddelse. 

Af  Amtmand  Bielkes  andre  Børn  blev  Frederik  Vil- 
helm (f.  1780,  d.  1850)  Stamfader  for  Slægtens  tyske 
Gren  (til  hvilken  vi  senere  skal  komme  tilbage),  idet 
han  gik  i  tysk  Tjeneste  og  blev  Overhofmarschal  hos 
Hertugen  af  Sachsen- Weimar.  Med  den  yngste  Søn 
Johan  Christian  August  (Frøken  Bielkes  Fader,  f.  1781, 
d.  1 846)  vaktes  paany  den  gamle  Sø officersaand.  Under 
Danmark-Norges  Krig  med  England  leverede  han  som 
Chef  for  Bergens  Roflotille  den  16.  Maj  1808  en  smuk 
Fægtning  med  en  engelsk  Fregat  »Tartar« ,  der  krydsede 
uden  for  Bergen  i  den  Hensigt  at  beskyde  Byen.  Efter  en 
Times  Kamp  (fra  Kl.  27'a— 37a  Morgen)  havde  Bielke, 

hvis  Styrke  bestod  af  en  Chaloup  og  fire  Joller,  gjort 
Fregatten  ukampdygtig,  saa  der  endogsaa  havde  været 
Mulighed  for  at  erobre  den,  hvis  Vinden  ikke  i  det 
afgørende  Øjeblik  havde  vendt  sig  til  Gunst  for  Eng- 
lænderne. Fregatten  slap  da  bort,  ilde  tilredt,  med  Tab 
af  sin  Chef  og  en  betydelig  Del  af  Mandskabet.  Rap- 
porten til  Kongen  fra  Generalkommandoen  i  Bergen 
slutter  med  følgende  Ord:  »At  Sø-Premierlieutenant 
Bielke  ved  denne  Lejlighed  som  overalt  har  vist  sig 
som  en  saare  udmærket,  værdig  Kommandør,  skylder 
undertegnede  allerunderdanigst  at  bevidne.«  Et  halvt 
Aar  senere  belønnedes  Bielke  for  denne  Bedrift  med 
Ridderkorset,  som  overraktes  ham  med  megen  Høj- 
tidelighed, i  Overværelse  af  al  Bergens  Militær  under 
Gevær. 

I  1806  havde  Joh.  Chr.  Aug.  Bielke  ægtet  den  treog- 
tyve aarige  Frederikke  Sophie  Henriette  Reedtz-Thott, 
Datter  af  Holger  Reedtz-Thott  til  Voergaard  og  Gaunø ; 
hun  fulgte  sin  Mand  til  Bergen,  hvor  det  ældste  Barn, 
Rudolph,  fødtes  i  1810.  Med  Kielerfreden  løstes  de 
sidste  Baand,  der  knyttede  Bielkeslægten  til  Norge, 
og  Frøken  Bielke  kunde  senere  fortælle  om,  hvor  tung 
denne  Skilsmisse  havde  været  for  Forældrene.  Lieu- 
tenant  Bielke  forflyttedes  nu  til  Danmark,  hvor  han 
i  Aarenes  Løb  forfremmedes  til  Kaptejn  og  Kom- 
mandør og  1817  udnævntes  til  Kammerherre.  I  Kø- 
benhavn tog  Ægteparret  Bolig  i  det  Thottske  Palæ 
(paa  Hjørnet  af  Kongens  Nytorv  og  Bredgade),  hvor 
fire  Børn  voksede  op.  Af  de  tre  høje,  smukke,  blonde 
Sønner  slog  den  ældste,  Rudolph,  ind  paa  den  diplo- 
matiske Løbebane.  Efter  at  have  været  Legations- 

sekretær  i  London  udnævntes  han  1850  til  Gesandt  i 
Berlin,  hvor  han  repræsenterede  Danmarks  Interesser 
under  de  vanskelige  Forhold  efter  Treaarskrigens  Af- 
slutning. To  Aar  efter  ægtede  han  Baronesse  Christine 
Rosenørn-Lehn,  men  Ægteskabet  var  barnløst.  Allerede 
i  1855  døde  Rudolph  Bielke  efter  et  Par  Aars  tiltagende 
Svagelighed  paa  en  Rejse  i  Italien.  Han  ligger  begravet 
i  Venedig.  —  Den  næste  Søn,  August,  (f.  1812)  døde 
1860,  ugift,  som  Kaptejn  i  Flaaden,  og  den  yngste  Søn, 
Carl,  døde  allerede  1830  som  syttenaarig  Kadet. 


DEN  sidstlevende  af  den  gamle  Slægt  var  Frøken 
Julie  Bielke  (Helene  Beate  Cathrine  Juliane,  kaldet 
Julie).  Hun  var  den  yngste  af  de  fire  Søskende,  født  i 
det  Thottske  Palæ  den  14.  September  1819.  Over  Barn- 
doms- og  Ungdomstiden  i  det  gamle  Palæ  hvilede  der 
en  vis  gammeldags  Fornemheds  og  Stilheds  Aand,  som 
især  udgik  fra  Moderen,  hvis  stærke  Pligtfølelse  og 
stilfærdige  Væsen  gav  Hjemmet  sit  Præg.  Som  dygtig 
Husmoder  styrede  hun  sit  Hus  med  en  gennemført  Or- 
den og  Nøjsomhed,  som  hun  fastholdt,  ogsaa  efter, 
at  de  beskedne  økonomiske  Kaar,  der  var  den  fælles 
Lod  i  A århundredets  Begyndelse,  havde  bedret  sig. 
I  sin  Opdragelse  af  Børnene  lagde  hun  først  og  frem- 
mest Vægt  paa  Ærlighed—  al  Usandhed  og  Forstillelse, 
selv  i  dens  uskyldigste  Form,  var  hende  imod.  —  Me- 
dens Brødrene  efterhaanden  drog  hver  til  sit,  fortsatte 
Datteren  Samlivet  med  Forældrene  —  efter  1846,  da 
Faderen  døde,  med  Moderen  alene  — ,  indtil  Hjemmet 
opløstes  ved  Moderens  Død  1865.  Den  følgende  Skitse 
vil  væsentlig  behandle  hendes  Liv,  som  det  formede 
sig  efter  dette  Aar,  da  Efterretningerne  fra  hendes 
yngre  Alder  flyder  meget  sparsomt. 

Frøken  Bielkes  ydre  Tilværelse  henrandt  uden  større 
Begivenheder.  I  Aarenes  Løb  blev  hendes  Formue 
meget  betydelig,  da  Slægtens  Eje  efterhaanden  sam- 
ledes hos  hende  som  den  længstlevende.  Allerede  ved 
Faderens  Død  blev  hun  saaledes,  ligesom  sin  Tante 
af  samme  Navn,  Ejer  af  de  norske  Tiender  og  Røros- 
Aktier,  og  en  betydelig  Arv  fik  hun  efter  Broderen 
August,  der  med  en  mærkelig  økonomisk  Dygtighed 
havde  forstaaet  at  forøge  sin  oprindelig  beskedne  For- 

mue.  Desuden  var  hun  Stiftsdame  i  Vallø  og  endelig 
Medbesidderinde  af  det  Bielkeske  Fideikommis,  af  hvil- 
ket først  hendes  Fader  og  Farbroder  (Fr.  Vilh.  Bielke), 
siden  hendes  Brødre  og  Fætter  i  sin  Tid  havde  været  Inde- 
havere. Da  Fætteren,  Dr.  phil.  Carl  Bielke  i  Jena  (Søn  af 
Fr.  Vilh.  Bielke),  der  siden  August  Bielkes  Død  i  1860 
havde  været  Enebesidder, døde  1 868, og  Slægtens  Mands- 
linie hermed  var  uddød,  deltes  Fideikommiset  mellem 
hans  Søster  Fru  Helene  v.  Salviati  (gift  med  preussisk 
Geheimeraad  v.  Salviati)  og  Frøken  Julie  Bielke. 

Ved  Moderens  Død  tilfaldt  det  Thottske  Palæ  Enke- 
baronesse Reedtz-Thott,  og  Frøken  Bielke  tog  Bolig 
paa  Gammelholm,  hvorfra  hun  to  Aar  senere  flyttede 
til  St.  Annæ  Plads  Nr.  11  —  »det  ligner  mere  mit  gode, 
gamle  Palæ,  som  jeg  aldrig  vil  glemme«,  skriver  hun  i 
et  Brev  fra  denne  Tid.  Her  blev  hun  dog  kun  til  1870,  da 
hun  flyttede  til  en  Villa  i  Rosenvænget  (nu  paa  Hjørnet 
af  Rosenvængets  Hovedvej  og  Strandboulevarden),  der 
blev  hendes  Hjem  i  de  næste  tretten  Aar.  Hun  førte 
sit  Hus  smukt  og  herskabeligt  og  havde  en  for  en  en- 
lig Dame  anselig  Husstand  —  Kammerjomfru,  Hus- 
jomfru, Tjener,  Stuepige,  Kokkepige,  i  Rosenvænget 
desuden  Kusk  og  Gartner.  Navnlig  Villaen  i  Rosen- 
vænget, hvor  der  dengang  endnu  var  fuldstændig 
landligt,  var  en  meget  smuk  og  rummelig  Bolig  med 
store  Haver.  I  Stuerne  herskede  gammeldags  Hygge, 
og  gode  Malerier  —  dansk  og  norsk  samtidig  Kunst  — 
smykkede  Væggene. 

Frøken  Bielke  omgikkes  mange  paa  en  fortrolig  Fod 
og  førte  en  ikke  ringe  Selskabelighed,  uden  dog  nogen 
Sinde  at  høre  til  »ce  tourbillon  perpétuel  qu'on  ap- 

pelle  le  monde«,  som  hun  selv  engang  udtrykker  sig 
i  et  Brev.  Hendes  Omgang  bestod  væsentlig  af  Slægt 
og  Venner  blandt  Standsfæller,  af  hvilke  adskillige 
allerede  før  Moderens  Død  havde  været  knyttet  til 
Hjemmet.  Ogsaa  de  unge  i  Kredsen  holdt  hun  meget 
af  at  se  hos  sig  til  Smaaselskaber  og  Baller,  ligesom 
hun  af  og  til  havde  unge  Piger  —  Døtre  af  Slægtninge 
eller  Venner  —  boende  hos  sig  i  længere  Tid,  ved  hvilken 
Lejlighed  hun  da  indførte  dem  i  Selskabslivet.  —  Ved 
Hoffet  kom  hun  en  Del,  idet  hun  allerede  fra  Ung- 
dommen af  stod  i  et  ret  nøje  Forhold  til  Kong  Kristian 
IX's  Dronning,  ligesom  hun  var  et  virksomt  Medlem  af 
Enkedronning  Karoline  Amalies  Kreds.  —  Ogsaa  med 
Kunstnere  bragtes  hun,  gennem  sin  Interesse  for  Maler- 
kunsten, i  Berøring;  navnlig  var  hun  knyttet  til  den 
fine  og  elskværdige  Thorald  Læssøe,  som  var  hendes 
Genbo  i  Rosenvænget. 

Sommeren  tilbragte  Frøken  Bielke  regelmæssigt  paa 
Landet,  enten  ved  Besøg  —  paa  Gaunø,  Gammelkøge- 
gaard  og  andre  Steder  —  eller  i  Lyngby,  hvor  allerede 
Moderen  de  sidste  Aar  af  sit  Liv  fra  1858  hver  Sommer 
havde  lejet  en  Bolig  (beliggende  tæt  ved  Præstegaarden 
med  en  Have,  der  gik  ned  til  Aaen  i  Sorgenfri  Park). 
Indtil  1870,  da  hun  flyttede  ud  til  Rosenvænget,  havde 
Frøken  Bielke  sin  Sommerbolig  her.  Hun  elskede  Land- 
livet og  skildrer  i  Breve  sin  Glæde  over  den  dejlige 
Egn  ved  Lyngby,  over  de  daglige  Køreture,  paa  hvilke 
hun  selv  var  Kusk,  over  hele  den  ubundne  Tilværelse. 
Naar  hun  om  Efteraaret  er  kommet  ind  til  Byen,  føler 
hun  sig  som  en  Fugl  i  Bur  —  »jeg  elsker  den  Frihed, 
man  nyder  paa  Landet«. 

En  stor  Del  af  Sommeren  tilbragte  Frøken  Bielke 
regelmæssigt  i  Udlandet,  thi  hun  elskede  at  rejse. 
Vinteren  igennem  lagde  hun  til  Side  hertil,  hun  glæ- 
dede sig  som  et  Barn  til  at  komme  af  Sted  og  var, 
selv  i  sine  ældre  Dage,  lykkelig  og  opfyldt  af  glad 
Forventning,  naar  hun  endelig  sad  i  Toget,  »rigtig  i 
sit  Es«,  fortæller  en  af  hendes  stadige  Ledsagere.  Turen 
gik  til  Frankrig,  Schweiz  eller  Norditalien,  til  tyske 
eller  østrigske  Badesteder,  i  Moderens  Levetid  i  Sel- 
skab med  denne,  senere  i  Regelen  med  en  ældre  eller 
yngre  Veninde.  I  et  (udateret)  Brev,  vistnok  fra  1861, 
skildrer  hun  sit  første  Besøg  i  Paris,  fortæller  om  sin 
Glæde  ved  de  mange  smukke  Malerier  og  ved  Thea- 
tret  og  beskriver,  med  den  første  Oplevelses  Friskhed 
i  Iagttagelsen,  det  strømmende  Liv  i  Gaderne  og  den 
Luksus,  hun  har  set  udfolde  sig  i  Boulogneskoven. 
Dog  er  der  noget,  der  ikke  behager  hende  —  selve 
Luften,  man  indaander,  er  overalt  i  moralsk  Henseende 
ligesom  »un  peu  corrompu«.  —  I  sine  ældre  Aar  rejste 
hun  hyppigt  til  Norge,  hvor  hun  foretog  længere  Køre- 
ture, undertiden  paa  2  å  3  Uger,  rundt  i  Landet  og 
endte  med  Besøg  hos  sin  Fætter  Grev  Per  Wedel-Jarls- 
berg  (hvis  Bedstemoder  var  Søster  til  Frøken  Bielkes 
Bedstemoder,  Helene  Storm).  I  et  Brev  fra  Molde, 
skrevet  i  Sommeren  1885,  fortæller  hun  med  Begej- 
string om  den  lange  Række  sneklædte  Fjældtinder, 
hvortil  hun  har  Udsigt  fra  sin  Altan,  om  det  vilde 
Rosenflor,  den  friske,  styrkende  Luft. 

Frøken  Bielke  var  den  sidste  af  en  god  gammel 
dansk  Adels-  og  Sømandsslægt,  og  hun  var  i  mange 

Maader  præget  af  sin  Afstamning.  Hun  elskede  »Eta- 
ten«, som  hun  kaldte  Søofficersstanden,  og  hun  havde 
megen  Standsfølelse.  En  fortrolig  Veninde  har  sagt 
om  hende,  at  hun  var  en  »fuldblods  Aristokrat«,  i  Vir- 
keligheden et  af  de  mest  »bundaristokratiske«  Men- 
nesker, paagældende  havde  kendt.  Heraf  maa  man 
dog  ikke  slutte,  at  hun  havde  et  fornemt  eller  ned- 
ladende Væsen.  Tværtimod  var  hun  fuldkommen  ens 
over  for  alle,  jævn  og  ligefrem;  hun  havde  den  fine 
og  gamle,  i  bedste  Forstand  aristokratiske  Kultur, 
som  giver  et  fast  Grundlag  og  en  urokkelig  Ligevægt 
over  for  alle,  hvad  enten  det  er  Over-,  Lige-  eller 
Undermænd  —  den,  der  gør,  at  man  alle  Vegne  kan 
være  sig  selv. 

At  være  sig  selv,  det  forstod  Frøken  Bielke,  og 
hendes  »selv«  var  tilmed  et  ret  ejendommeligt  Væsen, 
ingenlunde  egnet  til  at  forsvinde  i  Mængden.  Dette 
gælder  allerede  i  bogstavelig  Forstand  hendes  Ydre. 
Hun  var  ganske  usædvanlig  høj  og  stor  af  Skikkelse, 
en  Højde,  som,  idet  den  nødvendigvis  maatte  indvirke 
baade  paa  hendes  egen  Optræden  og  paa  det  Indtryk, 
hun  gjorde  paa  andre,  gav  hende  et  noget  mandhaf- 
tigt Præg,  navnlig  da  den  var  forbunden  med  en  dyb 
Stemme.  Med  alt  dette  var  hun  dog  en  Dame,  baade 
af  Udseende  og  af  hele  sin  Maade  at  være  paa.  Uden 
at  være  smuk  gjorde  hun,  saa  længe  hun  endnu  var 
i  sin  kraftige  Alder,  et  stateligt  Indtryk  —  en  tysk 
Slægtning,  der  saa  hende  sidste  Gang  i  Begyndelsen 
af  60erne,  fortæller,  hvorledes  hun  endnu  kan  se  sin 
Tante  for  sig  »i  en  lang  sort  Moirés  Kjole,  som  klædte 
hendes  imposante  Figur  herligt« .  Hun  havde  særdeles 

fint  formede  og  aristokratiske  Hænder,  Haaret  var 
rødblondt,  Ansigtsfarven  frisk,  Trækkene  storslaaede, 
men  tiltalende,  Udtrykket  klart  og  levende. 

Ogsaa  Frøken  Bielkes  Sprog  og  Udtryksmaade  havde 
et  ejendommeligt  Præg  af  Friskhed  og  Kraft,  der  stem- 
mede godt  med  hendes  Trang  til  Friluftsliv  paa  Landet 
og  hendes  Forkærlighed  for  at  færdes  paa  Rejser. 
Hendes  Tale  var  fuld  af  Sømandsudtryk  —  »saadan 
taler  jeg  nu,  fordi  min  Broder  var  Sømand«,  kunde 
hun  halvt  spøgende  ytre  —  hun  yndede  malende,  under- 
tiden drastiske  Vendinger  og  var  ikke  bange  for  at  nævne 
Tingen  ved  dens  rette  Navn.  Noget  hvast  kunde  der  let 
komme  frem  hos  hende,  ligesom  hun,  naar  hun  blev 
ivrig  —  hvad  hun  ofte  blev  —  var  tilbøjelig  til  at  bruge 
stærke  Udtryk,  til  Tider  stærkere,  end  hendes  Mening 
var.  Et  personligt  Præg  antog  hendes  Kamplyst  dog 
aldrig,  og  havde  hendes  Ligefremhed  saaret  en  eller 
anden,  var  hun  altid  selv  den  første  til  at  indrømme 
sin  Fejl  og  søge  at  gøre  den  god  igen. 

Den  djærve  Udtryksmaade  krydredes  hos  Frøken 
Bielke  af  en  stærk,  humoristisk  Sans  —  hun  hørte  ikke 
for  intet  til  »de  lattermilde  Bielker«,  som  Slægten  fra 
gammel  Tid  hed,  og  hendes  Evne  til  at  give  raske  og 
kvikke  Svar  huskes  af  alle,  der  har  kendt  hende.  Et 
enkelt  Træk  skal  omtales.  Da  en  Lieutenant  engang  i 
hendes  yngre  Dage  ved  et  Hofbal  havde  gjort  sig  ly- 
stig over  hendes  usædvanlige  Højde  med  en  spottende 
Bemærkning  om,  at  han  ikke  turde  binde  an  med  saa- 
dan en  Sejler,  og  denne  Ytring  var  kommet  Frøken 
Bielke  for  Øre,  gav  hun  i  Løbet  af  samme  Aften  den 
unge  Mand  følgende  Svar  paa  hans  Anmodning  om  en 

Dans:  »Nej  undskyld,  Hr.  Lieutenant!  Der  maa  en  Kap- 
tajn til  at  føre  en  Fregat«.  Hyppigst  var  hendes  Humor 
dog  ganske  uden  Braad,  da  hun  rettede  sit  Vid  lige- 
saavel  mod  sig  selv  som  mod  andre  og  havde  den 
ægte,  danske  Evne  ikke  at  tage  sin  egen  Person  saa 
lidt  som  Verden  i  Almindelighed  alt  for  højtideligt.  Det 
oplivede  hende  f.  Eks.  meget,  da  hun  engang,  efter  at 
have  givet  sin  Kusk  den  Ordre:  »Vi  skal  i  »Kæden«, 
Niels«  (»Kæden«  var  et  Lokale  i  Gernersgade,  som 
benyttedes  til  Møder  af  forskellige  godgørende  For- 
eninger), kort  efter  befandt  sig  holdende  uden  for  »Kiæ- 
den«  i  Dronningens  Tværgade.  Mangen  Gang  har  en 
enkelt  Bemærkning  af  hende  virket  befriende  i  en  Kreds 
af  bekymrede  Sjæle.  Scenen  er  eksempelvis  et  Familie- 
raad,  som  med  betænkelige  Miner  overvejer  Udsig- 
terne for  et  Spædbarn,  hvis  Moder  ikke  selv  kan  give 
det  Mælk  —  blot  dog  den  Lille  vil  kunne  trives.  Midt 
under  de  ængstelige  Overvejelser  høres  da  pludselig 
en  Røst  fra  Frøken  Bielke  (der  hidtil  har  forholdt  sig 
tavs):  »Se  paa  mig!  jeg  er  et  Flaskebarn«  —  en  Erklæ- 
ring, som,  idet  man  har  den  Talendes  veludviklede 
Skikkelse  for  Øje,  nødvendigvis  maa  virke  umiddelbart 
beroligende.  Undertiden  kunde  hendes  Højde  bringe 
hende  i  Situationer,  hvis  Pudsighed  hun  selv  var  den 
første  til  at  opfatte  —  en  Dag,  da  hun  under  et  Ophold 
paa  en  Rejse  i  Italien  gik  en  Tur  og,  staaende  bag  en 
Mur,  spurgte  en  Mand,  som  arbejdede  paa  Marken 
hinsides  Muren,  om  Vej,  fik  hun  til  sin  Morskab  det 
Svar,  at  hun  blot  skulde  ride  lige  frem. 

Det  var  da  intet  Under,  at  Frøken  Bielke  var  over- 
ordentlig afholdt  af  sine  talrige  Venner  og  Bekendte. 

Det  livede  op  i  Kredsen,  naar  hun  indfandt  sig  —  stor 
og  djærv,  glad  ved  det  fortrolige  Samvær,  varmhjertet 
og  velmenende,  bestandig  rede  til  at  forfægte  sin  Over- 
bevisning, til  Tider  hvas  og  højttalende,  dog  altid  med 
en  gammel  aristokratisk  Kulturs  paa  een  Gang  sikre 
og  jævne  Optræden  og  Tænkemaade.  Man  havde  Ud- 
bytte af  en  Samtale  med  hende  —  hun  forstod  saa- 
ledes  ypperligt  at  fortælle  om  sine  Oplevelser,  navnlig 
fra  Rejser;  hun  havde  Sans  for  Malerier,  malede  selv 
lidt  og  holdt  blandt  andet  af  at  gengive  karakteristiske 
Profiler,  »tegne  Næser«,  som  hun  kaldte  det,  med  og 
uden  Karrikering;  hun  fulgte  godt  med  i  Litteraturen, 
især  paa  det  historiske  og  kirkelige  Omraade,  og  hun 
var  stærkt  optaget  af  alle  Dagens  Spørgsmaal,  ikke 
mindst  de  politiske.  Hvad  man  dog  først  og  fremmest 
satte  Pris  paa  hos  hende  var  det  gode  Humør  og  det 
muntre,  kraftige  Lune,  som,  naar  hun  traf  en  ligesindet, 
kunde  sprudle  frem  i  en  Krydsild  af  spøgende  Indfald 
og  godmodige  Drillerier  til  megen  Fornøjelse  for  Tilhø- 
rerne. Paa  den  anden  Side  forstod  hun  imidlertid  sær- 
deles vel  ved  selskabelige  Lejligheder  i  sit  eget  Hus 
at  holde  over  den  Tone,  hun  ønskede  bevaret,  og  hun 
kunde  vise  ikke  ringe  Bestemthed  og  Takt,  naar  Sam- 
talen efter  hendes  Mening  havde  antaget  et  for  per- 
sonligt Præg,  ligesom  hun  selv  var  fuldstændig  blottet 
for  enhver  Tilbøjelighed  til  Sladder. 

Ganske  betegnende  for  Frøken  Bielkes  livlige,  sym- 
pathiske  Natur  er  det,  at  hun,  den  gamle  Jomfru,  al- 
drig var  gladere,  end  naar  et  passende  Parti  var  kom- 
met i  Stand  mellem  hendes  unge  Venner.  Om  en  ny- 
forlovet ung  Pige,  hvis  Ansigtsudtryk  har  været  hende 

paafaldende,  skriver  hun  i  et  Brev:  »Hendes  Ansigt  er 
kommet  ud  af  Convolutten«.  Nogle  ret  karakteristiske 
Betragtninger  over  Ægteskabsspørgsmaalet  fremsæt- 
ter hun  i  Anledning  af  sin  tyske  Fætter,  den  ovenfor 
nævnte  Carl  Bielke  (i  et  Brev  til  dennes  Søster):  »Jeg 
vilde  ønske,  at  den  gode  Fætter  indgik  et  godt  Ægte- 
skab, han  er  altfor  uafhængig.  Jeg  ved  af  Erfaring,  at 
det  ogsaa  kan  have  Vægt,  men  en  Mand  maa  dog  vælge, 
om  ikke  et  Levebrød,  saa  i  det  mindste  noget,  som  kan 
yde  ham  en  regelmæssig  Livsplan  og  en  stadig  Beskæf- 
tigelse. »Schongeist«  er  ikke  nok  til  at  udgøre  Livets 
Lykke.« 

Ogsaa  for  dem,  der  fik  Lejlighed  til  at  trænge  dybere 
ind,  end  en  venskabelig  Sammenkomst  i  Ny  og  Næ 
tillader,  bevarede  Frøken  Bielkes  Personlighed  sin  Til- 
trækningskraft. Som  sin  Farfader  i  femte  Led,  Søhel- 
ten Henrik  Bielke,  var  hun  ikke  alene  »høj  og  anselig«, 
men  ogsaa  »af  et  oprigtigt  og  redeligt  Comportement 
og  et  uforfærdet  Mod«.  Hendes  Djærvhed  var  for- 
bundet med  aandelig  Sundhed,  Bundærlighed  og  Ret- 
sind —  »hun  gik  i  Ilden  for  alt,  hvad  hun  ansaa  for 
ret«,  har  En,  der  kendte  hende  godt,  sagt  om  hende  — , 
hendes  gode,  ligelige  Humør  fornægtede  sig  heller  ikke 
i  det  daglige,  og  bag  det  til  Tider  hvasse  Væsen  og  de 
stærke  Udtryk  gemte  der  sig  en  varm  og  kærlig  Sjæl. 
I  særlig  Grad  havde  hun  den  Egenskab,  som  er  den 
grundlæggende  i  ethvert  personligt  Forhold:  Trofast- 
hed. Hvem  der  først  var  blevet  knyttet  til  hende,  eller 
blot  til  En  af  hendes  Familie,  slap  hun  ikke  igen  af 
Syne;  men  hendes  Trofasthed  viste  sig  iøvrigt  ikke 

blot  som  stærk  Familiefølelse.  I  Hengivenheden  for  sine 
Venner  svigtede  hun  aldrig,  hun  overførte  sine  Følelser 
ogsaa  paa  det  næste  Slægtled,  og  der  er  noget  rørende 
ved  den  ofte  ubehjælpsomme  Maade,  paa  hvilken  hun 
søgte  at  vise  Børnene  og  de  unge  sin  Kærlighed. 

Med  sin  Naturs  gode  Betingelser  for  at  vinde  trofaste 
Venner  forbandt  Frøken  Bielke  en  stærk  Trang  til  Ven- 
skab. Efter  Tabet  af  sine  nærmeste  Slægtninge,  Brødrene 
og  Moderen,  stod  hun  ene  i  Verden  —  vemodigt  hedder 
det  saaledes  i  et  Brev  af  25.  Januar  1866,  skrevet  ti  Maa- 
neder  efter  Moderens  Død:  »Skønt  jeg  ikke  længere  er 
ung,  er  det  at  være  uden  nære  Slægtninge  som  jeg  en 
meget  trist  Følelse,  som  man  ikke  let  vænner  sig  til«. 
Til  den  personlige  Ensomhedsfølelse  og  Sorgen  over 
at  have  mistet  det  kæreste,  hun  ejede  i  Verden,  kom 
for  hendes  Vedkommende  den  nedtrykkende  Følelse 
af  at  være  den  sidste  af  Slægten  —  en  Stemning,  som, 
skønt  hun  for  det  meste  forstod  at  trænge  den  tilbage, 
til  Tider,  især  i  de  sidste  Aar,  kunde  være  stærk  hos 
hende  til  Trods  for  hendes  af  Naturen  lyse  Sind  og 
til  Trods  for  hendes,  religiøst  og  ethisk  set,  grundfæ- 
stede Personlighed.  Hun  har  da  følt  Venskabet  som 
en  Livsbetingelse  —  »det  er  yndigt  at  elske  og  elskes, 
dog  især  det  første,  tror  jeg«,  skriver  hun  som  gammel 
Dame  til  en  ung  Veninde  —  og  denne  Trang  fik  hun 
fuldt  tilfredsstillet.  Hendes  Evne  til  at  knytte  ikke  faa 
udmærkede  Mennesker  nøje  til  sig  er  et  af  de  mest 
talende  Beviser  for  hendes  eget  personlige  Værd  — 
navnlig  stod  hun  i  et  nært  Forhold  til  sin  Kusine, 
Oberstinde  Thora  Høhling,  født  Reedtz-Thott,  og  til 
Kammerherreinde  Othilde  Lindholm,  født  Hedemann. 

Frøken  Bielkes  smukke,  menneskelige  Egenskaber 
viste  sig  ikke  mindst  i  Forholdet  til  hendes  Husstand. 
Hun  havde  en  gammeldags,  patriarkalsk  Opfattelse 
af  sin  Pligt  til  at  drage  Omsorg  for  sit  Tyende,  baade 
aandeligt  og  legemligt.  »Mine  Folk  skal  have  det  godt«, 
var  en  Grundsætning,  som  hun  ikke  blot  udtalte,  men 
ogsaa  omsatte  i  Virkelighed.  Alt,  lige  fra  Skovturen 
ved  Sommertid  til  de  aarlige  Jule-  og  Nytaarsfester, 
bærer  Vidne  om  hendes  gode  Sind  for  sine  nærmeste 
Omgivelser.  I  det  daglige  Liv  var  hun  hensynsfuld  og 
let  at  omgaas,  i  vanskelige  Tider  altid  rede  til  at  trøste 
og  hjælpe.  Trofast  vedblev  hun  at  følge  ogsaa  dem, 
der  havde  forladt  hendes  Tjeneste,  gik  til  dem,  naar 
hun  hørte,  at  en  Sorg  havde  ramt  dem,  og  søgte  at 
hjælpe  i  Ord  og  Gerning.  En  gammel  Kammerjomfru, 
der  havde  tjent  hos  en  Slægtning,  kom  —  for  at  for- 
tælle et  enkelt  Træk  —  hver  Mandag  til  Frokost,  og 
Frøken  Bielke  slog  da  altid  en  Passiar  af  med  hende 
om  de  gode,  gamle  Dage.  Et  andet  Træk  viser  Sans 
for  at  glæde  andre  med  Smaating,  forenet  med  en  vis 
Poliskhed.  En  ung  Kone,  som  syede  for  Frøken  Bielke, 
havde  en  Dag  kort  før  Jul  ladet  den  Ytring  falde,  at 
hun  paa  Grund  af  Travlhed  ikke  engang  kunde  faa 
Tid  til  at  sy  sig  en  Kappe  til  Anden-Juledags-Familie- 
selskabet. Kort  efter  kommer  Frøken  Bielkes  Tjener 
til  Konen  med  Anmodning  om  at  sy  hans  Herskab  en 
Kappe  til  Julen;  Tøjet  har  han  med  tilligemed  den  Be- 
sked, at  hun  blot  kan  sy  Kappen,  saa  den  passer  hende 
selv,  da  den  saa  sikkert  ogsaa  vil  passe  hendes  Naade. 
Trods  Travlheden  maatte  Frøken  Bielkes  Kappe  na- 
turligvis være  færdig  til  rette  Tid  og  blev  det  ogsaa, 

men  da  Syerskens  lille  Pige  bringer  den,  faar  hun  den 
med  tilbage  igen  med  den  Hilsen  til  Moderen,  at  hun 
nu  har  en  Kappe  at  pynte  sig  med  anden  Juledag.  — 
Frøken  Bielkes  gode  Egenskaber  var  heller  ikke  upaa- 
skønnede  i  saadanne  Forhold;  hun  var  afholdt,  for 
ikke  at  sige  elsket,  af  alle,  der  havde  været  i  hendes  Hus 
eller  paa  anden  Maade  arbejdet  for  hende,  og  det  en- 
stemmige Vidnesbyrd,  der  endnu  lyder  herom,  er  et 
af  de  smukkeste  Blade  i  den  Erindringens  Krans,  der 
knytter  sig  til  hendes  Navn. 

Til  en  videre  Kreds  naaede  Frøken  Bielkes  hjælp- 
somme Haand  og  Stræben  efter  at  gøre  godt  mod 
andre  gennem  hendes  udstrakte  Velgørenhedsarbejde. 
I  en  sjælden  Grad  var  Vilje  og  Evne  forenet  hos  hende, 
og  hun  elskede  at  give.  Hun  var  et  ivrigt  og  virksomt 
Medlem  af  mange  forskellige  godgørende  Foreninger 

—  det  kvindelige  Velgørenhedsselskab,  Bestyrelsen  af 
den  kvindelige  Velgørenhedsskole,  Komiteen  for  Enke- 
dronning Karoline  Amalies  Asylskole  med  meget  mere 

—  men  lige  saa  megen  Værdi  har  det  store  Understøt- 
telsesarbejde,  der  udgik  fra  hendes  eget  Hus.  Hele  Vin- 
teren igennem  hentede  Fattigfolk  Mad  og  Penge,  men 
navnlig  ved  Juletid  skete  store  Uddelinger  af  Madvarer 

—  til  Uddelingen  af  Flæsk  medgik  ikke  mindre  end  fem 
Svin  —  og  af  Tøj,  som  Frøken  Bielke  og  hendes  Hus- 
stand i  de  foregaaende  Maaneder,  lige  fra  September, 
havde  haft  travlt  med  at  sy  og  strikke.  I  Brevene  fra 
de  ældre  Dage  kan  der  nok  af  og  til  forekomme  et 
lille  Suk  over  Træthed  efter  Juletravlheden,  men  altid 
ledsaget  af  en  Ytring  som  denne :  »Jeg  holder  saa  meget 

af  Julen,  af  Forberedelserne jeg  er  ødelagt  af 

Træthed  efter  al  min  Løben  rundt men  da  man 

ikke  lever  i  denne  Verden  blot  for  at  sove,  maa  man 
være  taknemmelig  mod  Vorherre  for,  at  man  har 
noget  at  gøre  og  er  lidt  nødvendig  for  en  og  anden.« 
—  Ogsaa  de,  der  trængte  til  Understøttelse  uden  lige- 
frem at  høre  ind  under  Begrebet  »Fattigfolk«,  fandt  et 
villigt  Øre  hos  Frøken  Bielke,  ligesom  hun  heller  ikke 
var  bange  for,  naar  det  kneb,  at  bede  en  og  anden  af 
sine  Venner  at  hjælpe  med  til  en  ung  Piges  kunstne- 
riske Uddannelse  e.  1. 

Skønt  Frøken  Bielke  med  sin  aabne,  umistænksomme 
Karakter  nok  undertiden  kunde  lade  sig  føre  bag  Ly- 
set under  Udøvelsen  af  sine  Kærlighedsgerninger,  var 
der  dog  ikke  Tale  om  en  Bortsløsen  i  Blinde  af  hendes 
rige  Midler.  Hun  anstillede  saa  vidt  mulig  altid  Under- 
søgelser og  fulgte  i  sin  Godgørenhed  den  Grundsæt- 
ning, at  den  enkeltes  Trang  til  Understøttelse  hang 
nøje  sammen  med  hans  eller  hendes  Opdragelse  og 
Livsvaner  og  var  des  større,  jo  bedre  de  tidligere  Kaar 
havde  været.  Og  hun  kunde  i  visse  Tilfælde  føle  en 
Tvivl  med  Hensyn  til  Rigtigheden  af  at  hjælpe,  som 
hang  sammen  dels  med  hendes  Samvittighedsfuldhed, 
dels  med  en  Ubeslutsomhed,  som  ogsaa  ellers  kunde 
træde  frem  hos  hende,  naar  det  gjaldt  det  daglige  Livs 
praktiske  Anliggender. 

Hvad  der  mere  end  noget  andet  gav  Livet  Indhold 
og  Mening  for  Frøken  Bielke  var  hendes   religiøse 
Overbevisning.   Hun  synes  at  have  været  fuldt  af- 
klaret i  aandelig  Henseende,  og  sin  Kristentro  om- 

fattede  hun  med  det  bedste  af  sin  Natur,  sit  Sinds 
Redelighed,  sin  Evne  til  at  give  sig  selv  uden  Forbehold. 
De,  der  hørte  til  hendes  daglige  Omgivelser,  fik  et  stærkt 
Indtryk  af,  hvorledes  hun  levede  heri  fra  Dag  til  Dag, 
og  Læsning  af  hendes  Breve  giver  samme  Opfattelse. 
Jævnt  og  inderligt  trøster  hun  en  bedrøvet  Veninde, 
hvis  Mand  var  syg.  Vorherre  sender  os  ingen  Lidelser, 
hverken  legemligt  eller  aandeligt,  større,  end  vi  kan 
bære  dem,  han  vil  lære  os  at  sige:  Guds  Vilje  ske, 
ikke  med  Læberne,  men  af  vort  Hjertes  Inderste. 
»Tænk  paa  alt,  hvad  du  endnu  har  at  gøre  hernede 

«,  fortsætter  den  gamle  Officersdatter,  »man 

skal  ikke  forlade  sin  Post,  man  skal  holde  ud  paa  sin 
Plads  og  gøre  sin  Pligt,  til  man  bliver  kaldt  hjem.« 

For  sin  kristelige  Udvikling  var  Frøken  Bielke  i  stor 
Gæld  til  et  enkelt  Menneske,  nemlig  Sognepræsten  i 
Lyngby,  Peter  Rørdam,  hvem  hun  rimeligvis  har  lært 
at  kende  gennem  sin  Veninde  Frøken  Franciska  Carl- 
sen fra  Gammel  Køgegaard,  som  var  Rørdams  Sviger- 
inde. Hver  Søndag  kørte  hun  —  naar  hun  ikke,  som 
Tilfældet  var  det  i  Somrene  1858—70,  havde  fast  Op- 
hold i  Lyngby  —  fra  København  til  Lyngby  (eller 
Taarbæk)  for  at  høre  ham  prædike  og  tilbragte  da 
for  det  meste  Eftermiddagen  i  Præstegaarden,  ligesom 
hun  i  det  hele  hurtigt  blev  et  af  de  mest  trofaste  Med- 
lemmer af  den  snævrere  Menighedskreds,  der  slut- 
tede sig  til  Lyngby-Præsten. 

Frøken  Bielke  traf  her  paa  en  i  mange  Maader  be- 
slægtet Personlighed,  og  det  er  forstaaeligt,  at  hun  har 
følt  sig  tiltrukket  af  en  Mand  med  Peter  Rørdams  For- 

kærlighed  for  »at  ride  og  rejse«,  hans  frodige  og  djærve 
Lune,  hans  ejendommelige  Væsen  og  sikre,  ligefremme 
Optræden.  Hans  Forkyndelse  med  dens  fyndige,  kon- 
krete Udtryksmaade,  dens  Enfold  og  Varme,  dens 
praktisk-ethiske  Alvor,  dens  Evne  til  at  slaa  ned  paa 
den  enkelte  og  sætte  hans  aandelige  Liv  i  Svingninger 
betød  overordentlig  meget  for  hende.  Ogsaa  gennem 
Samtaler  har  han  ydet  hende  Vejledning;  i  et  Brev 
(af  2/3  1870)  fortæller  han  saaledes,  hvorledes  han  og 
Frøken  Bielke  i  en  Samtale,  der  varede  fra  Kl.  7 — 9 
Aften,  har  drøftet  Syndens  Natur  og  Nødvendigheden 
af  Syndsbekendelse  for  Gud  (H.  F.  Rørdam:  Peter  Rør- 
dam III  S.  572).  Den  kristelige  Paavirkning,  der  her- 
igennem blev  Frøken  Bielke  til  Del,  har  sikkert  haft 
sin  Betydning  for  hendes  personlige  Karakterudvik- 
ling —  hun  har  selv  karakteriseret  deres  indbyrdes 
Forhold  med  den  halvt  spøgende  Vending,  at  han  var 
det  Staal,  der  passede  til  hendes  Flintestens  Natur. 

Rørdam  satte  til  Gengæld  megen  Pris  paa  Frøken 
Bielke  —  »et  fortræffeligt  Menneske,  ferm  og  kærlig«, 
er  den  Karakteristik,  han  giver  af  hende  i  et  af  sine 
Breve  (samme  Bog  S.  206).  Hun  hørte  til  de  Kvinder, 
som  han  har  omtalt  med  saa  megen  Forstaaelse  i  føl- 
gende Ytring  (i  et  Brev  til  Frøken  Bielkes  Veninde, 
Fru  Lindholm,  samme  Bog  S.  359):  »Her  er  en  for- 
underlig Mangel  paa  virkelige  Mænd,  især  naar  man 
ser  paa  Kvinderne  og  den  Udvikling  og  Tankerigdom, 
vi  faa  gennem  dem.  Jeg  tror  aldrig,  Kvindekønnet  har 
haft  en  bedre  Tid  end  den  nærværende,  og  det  er  vist, 
at  Kvinderne  bruge  Tiden  godt,  og  at  de  forstaa  at 
leve  og  at  leve  godt.«  —  En  lille  Episode,  fortalt  af 

Sognepræst  L.  Hertel,  fra  en  af  de  Søndageftermiddags 
Sammenkomster  i  Lyngby  Præstegaard,  i  hvilke  Frø- 
ken Bielke  var  en  stadig  Deltager,  viser,  at  hun  til 
Tider  ogsaa,  paa  en  stilfærdig  Maade,  har  kunnet  være 
den  ydende  i  Forholdet  til  sin  Præst.  Hertel,  der  den- 
gang var  ung  Kandidat,  havde  under  en  Tomands- 
samtale  med  Rørdam  fremhævet  det  farlige  i  at  hen- 
give sig  til  Selvbetragtning,  saaledes  som  denne  i  sin 
Prædiken  om  Formiddagen  havde  opfordret  til,  og 
Rørdam,  for  hvis  i  mærkelig  Grad  ureflekterede  Na- 
tur denne  Synsmaade  var  aldeles  fremmed,  sammen- 
kaldte da  i  en  Hast  »hele  det  fine  Selskab«  fra  Haven 
og  forelagde,  efter  at  Hertel  havde  maattet  gentage 
sin  Betragtning,  Sagen  for  dette  med  følgende  for- 
undrede Spørgsmaal:  »Kan  det  virkelig  ske  (nemlig 
at  man  ved  for  megen  Selvbetragtning  kommer  til  at 
digte  sig  selv  om)?  Er  der  nogen,  der  har  oplevet  det, 
hvad?«  Rørdams  trofaste  Veninde,  Frøken  Bielke, 
svarede  da  —  fortsætter  Beretteren  —  stille  og  alvor- 
ligt: »Ja,  Pastor  Rørdam,  det  har  Hr.  Hertel  Ret  i,  det 
kan  desværre  altfor  let  ske«,  —  hvorpaa  Rørdam  gav 
efter  med  følgende  Ord :  »Ja,  naar  Frøken  Bielke  siger 
det,  saa  er  det  rigtigt,  for  hun  er  et  forstandigt  Men- 
neske; men  det  kender  jeg  slet  ikke  til det 

er  dog  mærkværdigt.« 

Naar  Rørdam  siger  om  Kvinderne,  at  de  forstaar 
at  leve  og  at  leve  godt,  tænker  han  sikkert  hermed 
ikke  blot  paa  den  religiøse  Udvikling,  men  ogsaa  paa 
den  nationale,  historiske  og  folkelige  Sans,  som  ifølge 
hans  Opfattelse  var  nødvendig  for  at  give  Tilværelsen 

Rigdom  og  Sammenhæng.  Ogsaa  denne  Side  af  det 
grundtvigske  Livssyn  paa virkede  Frøken  Bielke.  Hun 
dyrkede  ivrigt  Fædrelandets  Historie,  hun  var  Med- 
lem af  »Dansk  Samfund«,  ved  hvis  Møder  der  holdtes 
Foredrag  af  Grundtvig,  Hostrup,  P.  Rørdam  og  mange 
andre ;  hun  deltog  i  de  regelmæssige  Sammenkomster 
hos  Enkedronning  Karoline  Amalie,  hvor  Rørdam  for 
det  meste  var  Taleren,  medens  Forsamlingen  bestod 
af  Folk  som  Monrads,  Hauchs,  Plougs  o.  fl.  foruden 
Enkedronningens  Damer.  Bedst  Indtryk  af  disse  Møder 
faar  man  gennem  spredte  Ytringer  i  Rørdams  Breve. 
Snart  fortæller  han  de  gamle  Myther  —  »saa  fik  vi 
os  en  ordentlig  Samtale  om  Frejr,  som  bortgav  sit  gode 

Sværd  for  at  faa  Gerda,  der  var  en  Jættekvinde. 

Men  naar  en  dansk  Kriger  ægter  en  slesvigholstensk 
Pige,  giver  han  sit  gode  danske  Sværd  bort,  og  han  har 
ikke  længere  Medbør.«  Snart  om  Knud  Lavard  —  »Du 
ved,  hvor  jeg  elsker  Knud  Lavard,  og  med  hvilken 
Fryd  jeg  taler  om  ham.«  En  anden  Gang  har  han  holdt 
et  Foredrag  om  Lighed,  »og  alle  Munde  kom  i  Bevæ- 
gelse   Men  da  jeg  kom  med  den  Bemærk- 
ning, at  Vorherre  ikke  havde  givet  Kvinderne  Anlæg 
og  Lyst  til  saa  mange  forskellige  Slags  Arbejde  som 
Mændene,  var  der  nær  gaaet  Ild  i  Forsamlingen.« 
(H.  F.  Rørdam:  Peter  Rørdam  III  S.  164,  168  og  412). 
Blandt  dem,  der  »nær  var  gaaet  Ild  i«,  har  Frøken 
Bielke  dog  næppe  været,  da  hun  nærmest  hyldede 
gammeldags  Anskuelser  om  Kvindens  Stilling. 

I  den  varme  Kærlighed  til  alt  nationalt  kunde  Frø- 
ken Bielke  fuldt  sympathisere  med  Rørdam  og  hans 

Meningsfæller.  —  Fædrelandssindet  var  hendes  Slægt- 
arv og  laa  hende  i  Blodet  fra  Ungdommen  af.  I  po- 
litisk Henseende  var  hun  nationalliberal  —  maaske 
paavirket  af  Broderen  Rudolph  Bielke,  der  havde  været 
nøje  knyttet  til  Orla  Lehmann  — ,  og  Ulykken  i  64 
ramte  hende  haardt.  »Jeg  har  ikke  glemt,  og  ingen 
Dansk  vil  nogen  Sinde  kunne  glemme  64«,  hedder  det 
i  et  Brev,  skrevet  under  den  fransk-tyske  Krig  til  de 
tyske  Slægtninge,  hvem  hun,  da  de  »taler  hende  for 
meget  om  Politik«,  for  en  Gangs  Skyld  ønsker  at  sige 
sin  Mening  —  (paa  Fransk;  Tysk  benyttede  hun  nø- 
digt). —  »Jeg  holder  af  Hjertet  med  Franskmændene 
og  kan  kun  betragte  Preusserne  som  en  personlig 
Fjende.  Vi  kender  fra  den  Tid  af  (o:  fra  64)  alt  for 
godt,  hvad  Meningen  er  med  Eders  »gottesfurchtiger 
und  gerechter  Kdnig«.  I  de  stærkeste  Ord  fordømmer 
hun  den  Bismarckske  Politik,  som  »har  demoraliseret 
Tyskernes  Karakter,  forblændet  deres  Dømmekraft 
og  gjort,  at  deres  Lands  territoriale  Storhed  gælder 
mere  for  dem  end  deres  Ære  og  Frelse.«  —  Hun  søger 
Trøst  i  den  Tanke,  der  ofte  vender  tilbage  hos  hende, 
at  Gud  opdrager  Nationerne  saavel  som  Menneskene 
ved  sine  Tilskikkelser.  —  »Han  straffer  Nationerne 
som  de  enkelte  for  deres  Bedstes  Skyld,  og  Folket  vil 
atter  rejse  sig,  stærkere  og  kraftigere,  lutret  af  Ulyk- 
ken«. 

Nationalfølelsen  kom  ikke  blot  op  hos  Frøken  Bielke 
i  de  store  kritiske  Tider,  men  den  var  levende  i  hendes 
Sind  ogsaa  i  det  daglige  og  dukker  frem  i  mangfol- 
dige Smaatræk.  Da  hun  f.  Eks.  første  Gang  har  set 
C.  Blochs  »Prometheus«  og  endnu  under  det  første 

Indtryk  af  Billedets  Skønhed  skriver  til  en  Ven  paa 
Landet  for  ivrigt  at  opfordre  ham  til  at  komme  ind 
til  Byen  og  se  det,  glæder  hun  sig  ikke  blot  paa  Kunst- 
nerens Vegne,  men  ogsaa,  fordi  »det  lille  Danmark 
dog  i  een  Retning  har  noget  stort  i  denne  lille  Tid.« 
Hendes  Glæde  ved  at  give  fornægter  sig  heller  ikke, 
naar  det  gælder  nationale  Øjemed  (f.  Eks.  bekostede 
hun  Udgivelsen  af  det  Salmehefte,  P.  Rørdam  som 
Feltpræst  i  1864  lod  trykke  til  Brug  for  Soldaterne), 
og  hele  hendes  Legatstiftelse  kan  vel  betragtes  som 
en  Gave  til  Fædrelandet  —  hun  skænkede  hellere  sin 
Formue  til  Landsmænd,  som  hun  for  manges  Ved- 
kommende aldrig  havde  set  eller  kendt  end  til  sin 
tyske  Slægt. 

I  Aarenes  Løb  blev  Frøken  Bielke  som  saa  mangen 
anden  nationalliberal  mere  og  mere  udpræget  kon- 
servativ i  politisk  Henseende.  Folkelig  i  Betydning  af 
Demokrat  har  hun  næppe  nogen  Sinde  været  —  det 
var  en  Side  af  grundtvigsk  Tankegang,  som  stod  hende 
ret  fjernt,  og  bag  hendes  Iver  for  at  hjælpe  andre  laa 
der,  som  vi  har  set,  ikke  noget  Ønske  om  at  udslette 
Forskellen  mellem  Samfundsklasserne.  Hun  var  Men- 
neske nok  til  at  slutte  sig  til  en  Aandsretning,  der 
netop  fremhævede  det  menneskelige,  og  optage  af 
den,  hvad  hun  havde  Brug  for,  uden  derfor  at  lade 
sin  Personligheds  og  Byrds  ejendommelige,  gammel- 
dags-aristokratiske Præg  udslettes. 

Efter  Pastor  Rørdams  Død  i  1883  ophørte  Frøken 
Bielkes  Ture  til  Lyngby,  og  hun  sluttede  sig  nu  til 

Holmens  Kirke,  til  hvilken  hun,  som  Søofficersdatter, 
havde  naturlig  Tilknytning.  Samme  Aar  flyttede  hun 
fra  Rosenvænget  til  Amaliegade,  hvor  hun  boede  først 
i  Nr.  14,  Stuen,  de  sidste  to  Aar  i  Nr.  4,  første  Sal.  I 
sine  sidste  Aar  led  hun  af  en  tiltagende  Svagelighed, 
den  høje  Skikkelse  blev  sammenfalden,  og  Hørelsen 
svækkedes,  hvad  der  pinte  hende  en  Del.  Dog  fort- 
satte hun  den  samme  Levevis  og  kunde  endnu  glæde 
sig  ved  at  rejse.  I  Sommeren  1889  var  hun  paa  Bade- 
rejse i  Tyskland,  bl.  a.  i  Heidelberg,  hvis  Skønhed 
hun  beskriver  i  Breve. 

Samme  Aar  fejredes  hun  paasinhalvfjerdsindstyve- 
aarige  Fødselsdag,  den  14.  September,  af  hele  sin  tal- 
rige Vennekreds  ved  en  Fest  paa  d'Angleterre,  som 
rørte  og  glædede  hende  meget.  I  Løbet  af  de  følgende 
Maaneder  ramtes  hun  af  et  Par  mindre  Anfald  af 
Lammelse;  hertil  slog  sig  i  Begyndelsen  af  December 
Lungebetændelse,  og  efter  tolv  Dages  Sygeleje  gik  hun 
bort  den  12.  December  1889.  Den  Ærlighed  og  Enfold, 
hvormed  hun  omfattede  sin  Tro,  gav  hende  et  Skær 
af  Højhed  paa  Dødslejet  —  hun  døde,  som  hun  havde 
levet  —  en  »Israelit  uden  Svig«. 


FRØKEN  BIELKE  efterlod  sig  ved  sin  Død  en  For- 
mue paa  460000  Kr.*)  Heraf  blev  en  Del  af  Ind- 
boet (Malerier,  Guld-  og  Sølvsager)  ifølge  den  Afdødes 
Bestemmelse  bortskænket  til  Private  eller  Samlinger 
(til  Samlingerne  paa  Rosenborg  og  Frederiksborg,  Na- 
tionalmuseet og  Museet  i  Kristiania),  ligesom  visse 
Summer  var  borttestamenteret  til  enkelte  Frøken 
Bielke  nærstaaende  Personer.  Efter  Fradrag  af  disse 
Beløb  og  af  Udgifterne  ved  Boet  beløb  hele  Formuen 
sig  til  350000  Kr.,  som  tilfaldt  De  Bielkeske  Legater. 
Bestemmelsen  om  Oprettelsen  af  dette  Legat  gaar 
langt  tilbage  og  var  blevet  truffet  i  Samraad  med 
Moderen,  ja,  sandsynligvis  allerede  med  Broderen, 
Kaptejn  August  Bielke,  hvis  efterladte  Formue  kom 
til  at  udgøre  en  betydelig  Del  af  Legatkapitalen.  Denne 
Stiftelse  stod  gennem  Aarene  som  et  Slags  Livsmaal 
for  Frøken  Bielke  i  den  Grad,  at  hendes  Følelse  af 
Ansvar  for,  hvorledes  hun  gjorde  Brug  af  sin  Formue, 
skærpedes  derved,  saa  at  hun  halvt  spøgende  —  men 
i  Virkeligheden  vistnok  i  fuldt  Alvor  —  lejlighedsvis 
kunde  ytre,  at  hun  skulde  »spare  til  Legatet«  og  der- 
for ikke  kunde  tillade  sig  dette  eller  hint.  Et  kort  efter 
Moderens  Død  oprettet  Testamente  af  22.  Maj  1865 
indeholder  Legatets  Fundats  (meddelt  nedenfor  i  Ud- 
drag), saaledes  som  den  senere  er  traadt  i  Kraft.  Ifølge 
denne  er  de,  der  nyder  godt  af  Legatet,  dels  ældre 
ugifte  Døtre  af  Embedsmænd,  fortrinsvis  Søofficerer, 

*)  Heri  er  ikke  iberegnet  Det  Bielkeske  Fideikommis,  som  nu  helt  gik 
over  til  Familiens  tyske  Linie,  repræsenteret  af  Carl  v.  Salviati  (Søn  af  Frø- 
ken Bielkes  Kusine  Helene  v.  Salviati,  født  Bielke).  Ved  dennes  Død  i  1911 
opløstes  Fideikommiset  ved  Deling  mellem  hans  Arvinger. 

dels  ældre  ugifte  Tjenestepiger,  dels  unge  lovende  Kunst- 
nere, navnlig  Malere  —  en  Fordeling,  der  giver  et  smukt 
og  karakteristisk  Udtryk  for  Stifterindens  personlige 
Sympathier,  ligesom  Legatet  som  Helhed  staar  som 
et  værdigt  Minde  om  hendes  gode,  kærlige  Sind,  særlig 
for  de  enligt  stillede,  saavel  som  om  hendes  nationale 
Sans.  Hun  havde  selv,  i  efterladte  Optegnelser,  ud- 
peget de  første  Legatnydere,  af  hvilke  nogle  paa  for- 
skellig Maade  havde  staaet  i  Forhold  til  hende  per- 
sonlig, medens  andre  var  anbefalet  hende  af  Venner. 
En  særlig  Anbefaling  i  hendes  Øjne  var  det  at  have 
deltaget  i  Arbejdet  for  Danskhedens  Bevarelse  i  Nord- 
slesvig. —  Bestemmelserne  angaaende  den  første  Bort- 
givelse af  Legatet  havde  hun  for  fleres  Vedkommende 
truffet  mange  Aar  før  sin  Død  —  uden  dog  nogen  Sinde 
at  lade  de  paagældende  vide,  hvilken  Gave  hun  havde 
tiltænkt  dem.  Takken  unddrog  hun  sig  altsaa,  medens 
hun  var  i  Live,  men  Erindringen  om  hende  som  et 
ejendommeligt,  varmhjertet,  fædrelandskærligt  og 
fromt  Menneske  lever  endnu,  omfattet  med  Hengi- 
venhed og  Taknemmelighed  af  alle,  der  har  kendt 
hende. 


FUNDATS 

FOR 

DE  BIELKESKE  LEGATER 
li. 

Legatet,  der  bærer  det  ovenfor  anførte  Navn,  bestaaer  af  den  For- 
mue, der  paa  Skifte  efter  Stifterinden  udlægges  til  samme,  og  som 
vil  udgjøre  350,000  Kroner.*)  Legatets  Formue  skal,  efterhaanden 
som  den  indgaaer  fra  den  Anbringelse,  hvori  den  modtages  paa 
Skifte,  stedse  anbringes  efter  Reglerne  for  Umyndiges  Midler.  De 
Legatet  tilhørende  Effekter  skulle  forsynes  med  Prohibitivpaategning 
af  Justitsministeriet. 

§2. 

Af  de  aarlige  Renter  udredes  forlods  det  Beløb  af  1000  Reichsmark, 
der  er  tillagt  nogle  i  Tyskland  bosiddende  Paarørende  af  den  Afdøde, 
hvilken  Udredelse  vedbliver,  saa  længe  de  Personer,  for  hvem  den 
er  bestemt,  er  ilive. 

§3. 

Det  paahviler  endvidere  Legatet  forlods  at  drage  Omsorg  for  Ved- 
ligeholdelsen af  den  Afdødes  Gravsted  paa  Holmens  Kirkegaard  her 
i  Staden  efter  Legatbestyrelsens  nærmere  Bestemmelse. 

§4. 
Legatets  aarlige  Indtægter  anvendes  i  Øvrigt  til  Uddeling  i  trende 
Klasser  paa  følgende  Maade. 

Legatet  A. 
Der  uddeles  15**)  Lodder,  hver  paa  400  Kroner  aarlig,  som  ere  be- 
stemte for  ældre,  uformuende  Piger,  der  ere  Døtre  af  afdøde  konge- 
lige Embedsmænd,  og  skulle  ved  Uddelingen  fortrinsvis  komme  i 
Betragtning  Døtre  af  Officerer  i  den  kgl.  danske  Marine.  Indlændinge, 
der  maatte  kunne  godtgjøre  Slægtskab  med  Testatrix  enten  paa  fæd- 
rene eller  mødrene  Side,  bør  komme  i  fortrinsvis  Betragtning,  naar 
de  i  Øvrigt  ere  i  Besiddelse  af  de  fornødne  Kvalifikationer.  De  Paa- 
gjældendes  Trang  og  Værdighed  godtgjøres  ved  paalidelige  Vidnes- 

*)  Legatets  Formue  er  den  1.  Januar  1915:  ca.  392,000  Kr. 
**)  1915:  20  Lodder. 

byrd  og  bedømmes  af  Legatbestyrelsen.  Den,  som  erholder  Legatet, 
vedbliver  at  oppebære  det,  saalænge  hun  forbliver  i  ugift  Stand  og 
ikke  ved  Arv  eller  paa  anden  Maade  kommer  i  Besiddelse  af  Midler, 
der  sikre  hende  et  sorgfrit  Udkomme,  eller  hun  ikke  længere  maatte 
rindes  værdig  dertil,  hvilket  alt  Bestyrelsen  paa  tjenligste  Maade  bør 
forvisse  sig  om  og  træffe  Afgjørelsen  af. 

Det  bemærkes,  at  den  første  Bortgivelse  af  dette  Legat  er  afgjort 
i  Henhold  til  de  af  Testatrix  efterladte  Optegnelser. 

§5. 
Legatet  B. 

Herunder  uddeles  12*)  Lodder,  hver  paa  200  Kr.  aarlig,  som  ere 
bestemte  for  ældre,  uformuende  Piger  af  den  tjenende  Klasse,  der 
efter  lang  og  tro  Tjeneste  enten  paa  Grund  af  Alder  eller  Svagelighed 
ikke  længere  ere  i  Stand  til  at  tjene.  De  Paagjældendes  Trang  og  Vær- 
dighed godtgjøres  ved  paalidelige  Vidnesbyrd  og  bedømmes  af  Legat- 
bestyrelsen. Legatet  tilstaaes  paa  Livstid,  men  bortfalder,  hvis  den 
Paagj ældende  skulde  gifte  sig,  eller  hendes  Forhold  skulde  undergaae 
saadan  Forandring  i  Henseende  til  Trang  og  Værdighed,  at  Legat- 
bestyrelsen finder,  at  Legatet  bør  inddrages;  det  paahviler  Legat- 
bestyrelsen paa  tjenlig  Maade  herom  at  forvisse  sig. 

Den  første  Bortgivelse  af  Legatet  er  afgjort  i  Henhold  til  Opteg- 
nelser, efterladte  af  Testatrix. 

§6. 
Legatet  C. 
Den  tredie  Klasse  af  Legatet  uddeles  i  4  **)  Lodder,  hver  paa  600  Kr. 
aarlig,  og  er  bestemt  for  unge  lovende  Kunstnere,  navnlig  Malere 
til  Uddannelse  i  deres  Fag,  enten  ved  Reiser  eller  paa  anden  Maade. 
Disse  Legater  kunne  tilstaaes  den  Paagjældende  for  flere  paa  hin- 
anden følgende  Aar  eller  een  Gang  for  alle  efter  Legatbestyrelsens 
nærmere  Bestemmelse.  Om  Legatets  Uddeling  konfereres  i  Reglen 
med  Kunstakademiet,  men  den  endelige  Bestemmelse  af  Uddelingen 
ligger  i  Legatbestyrelsens  Haand. 

§7. 
(Om  Bekendtgørelse  af  ledige  Legatlodder). 

*)  1915:  18  Lodder.  **)  1915:  5  Lodder. 

§8. 
Det  Beløb,  hvormed  Legatets  aarlige  Indtægter  maatte  overstige 
dets  aarlige  Udgifter,  lægges  til  Kapitalen.  Legatbestyrelsen  bestem- 
mer, naar  og  i  hvilket  Omfang  en  Forøgelse  af  Legatloddernes  Antal 
skal  finde  Sted. 

Skulde  Indtægterne  ikke  tilstrække  til  at  udrede  det  i  §§  4  til  6  be- 
stemte Antal  Lodder  af  Legatet,  skeer  der  forholdsmæssig  Afkortning 
i  hver  Klasse. 

§9. 
(Om  Bestyrelsen.) 

§  10. 
(Om  Regnskab  m.  v.) 

Saaledes  vedtaget  ved  vore  Underskrifter, 
Kjøbenhavn  den  26.  Juni  1890. 

O.  D.  Rosenørn-Lehn.  H.  N.  Hansen. 


Allerhøjest  stadfæstet  ved  Justitsministeriets  Foranstaltning 

den  19.  Juli  1890. 

